Ditiro 17 | Beibele Inthaneteng | Phetolelo ya Lefase le Lefsa
17 Bjale ba tšea leeto go phatša Amfipoli le Apolonia gomme ba fihla Thesalonika,+ moo go bego go na le sinagoge ya Bajuda.
2 Ka gona go ya ka motlwae wa Paulo+ a tsena gare ga bona gomme a fetša disabatha tše tharo a ba fa mabaka ka Mangwalo,+
3 a hlalosa le go hlatsela ka ditšhupetšo gore go be go swanetše gore Kriste a tlaišege+ le go tsoga bahung,+ a re: “Yo ke Kriste,+ yena Jesu yo ke mo tsebatšago go lena.”
4 Ka baka leo ba bangwe ba bona ba fetoga badumedi+ gomme ba gwerana le Paulo le Silase;+ lešaba le legolo la Bagerika* leo le bego le rapela Modimo gotee le basadi ba bantši ba maemo ba ile ba dira ka mokgwa woo.
5 Eupša Bajuda ba hufega,+ ba sepela le banna ba bangwe ba kgopo ba go ebela borekišetšong, ba hlama sehlopha sa bahlolampherefere gomme ba ferekanya motse.+ Ke moka ba hlasela ba ntlo ya Jasone+ gomme ba nyaka gore ba tlišwe sehlopheng seo.
6 Eitše ge ba sa ba hwetše ba gogela Jasone le ba bangwe ba bana babo go babuši ba motse, ba goeletša ba re: “Batho ba bao ba ferekantšego+ lefase le mo ba gona,
7 gomme Jasone o ba amogetše ka borutho. Le gona banna ba ka moka ba ganetšana le ditaelo+ tša Kesara, ba re go na le kgoši+ e nngwe e bitšwago Jesu.”
8 Ge ba kwele dilo tše, lešaba gotee le babuši ba motse ba ferekana;
9 eitše ge ba amogetše peile e lekanego go tšwa go Jasone le go ba bangwe ba ba lesa ba sepela.
10 Gateetee bošego+ bana babo bona ba romela Paulo gotee le Silase go ya Berea. Bona ge ba fihla, ba tsena ka sinagogeng ya Bajuda.
11 Bjale Baberea e be e le ba ba bulegilego monaganong kudu go feta Bathesalonika, gobane ba amogetše lentšu ka go le fišegela kudu monaganong, ba hlahloba Mangwalo+ ka kelohloko+ letšatši le letšatši go bona ge e ba dilo tše di be di le bjalo.+
12 Ka gona ba bantši ba bona ba fetoga badumedi, gotee le bontši bja basadi le banna ba Bagerika ba botumo bjo bobotse.+
13 Eupša ge Bajuda ba ba tšwago Thesalonika ba ekwa gore Paulo o be a tsebatša lentšu la Modimo kua Berea, ba tla moo go tla go ferehla+ le go ferekanya+ mašaba.
14 Ke moka bana babo rena gateetee ba romela Paulo gore a theogele lewatleng;+ eupša Silase gotee le Timotheo ba šala moo.
15 Lega go le bjalo, bao ba bego ba felegetša Paulo ba ile ba mo fihliša Athene, gomme eitše ge ba amogetše taelo ya gore Silase le Timotheo+ ba tle go yena ka go akgofa ka mo go kgonegago, ba tloga.
16 Bjale ge Paulo a be a ba letile a le Athene, moya wa gagwe wa huduega+ ge a bona motse o tletše medingwana ya diswantšho.
17 Ka gona a fa mabaka sinagogeng go Bajuda+ le batho ba bangwe bao ba bego ba rapela Modimo, gotee le go fa mabaka borekišetšong+ letšatši le lengwe le le lengwe go bao ba bego ba le gona.
18 Eupša ba bangwe ba boradifilosofi ba Baepikure gotee le ba Bastoiki+ ba ngangišana le yena gomme ba bangwe ba be ba re: “Ke eng seo moratharathi yo a ratago go se bolela?”+ Ba bangwe ba re: “O bonagala e le yo a bolelago ka medingwana e šele.” Se e be e le ka baka la gore o be a bolela ditaba tše dibotse tša Jesu le ka tsogo.+
19 Ka gona ba mo swara ba mo iša Areopago,* ba re: “Na o ka re tsebiša thuto ye e mpsha+ yeo o bolelago ka yona?
20 Gobane o re tlišetša dilo tše mpsha ditsebeng tša rena. Ka gona re rata go tseba seo se bolelwago ke dilo tše.”+
21 Ge e le gabotse, Baathene ka moka le batho bašele bao ba dulago* moo ba be ba fetša nako ya bona ba sa dire selo ge e se go laodiša se sengwe goba go theetša selo se sengwe se sefsa.
22 Bjale Paulo a ema gare ga Areopago+ a re:
“Banna ba Athene, ke bona gore dilong ka moka le bonagala le ineetše kudu go boifeng medingwana+ go feta ba bangwe.
23 Ka mohlala, ge ke be ke dutše ke feta gomme ke lebeledišiša dilo tša lena tše kgethwa ke ile ka ba ka hwetša aletare yeo go yona go ngwadilwego gore: ‘Go Modimo wa go se Tsebje.’ Ka gona, seo le se rapelago le sa tsebe, sona seo ke le tsebiša sona.
24 Modimo yo a dirilego lefase le dilo ka moka tše di lego go lona, ka ge yena Yo e le Morena wa legodimo le lefase,+ ga a dule ditempeleng tše di dirilwego ka diatla tša batho,+
25 le gona ga a hlankelwe ka diatla tša batho bjalo ka ge eka o be a nyaka se sengwe,+ gobane yena ka noši o nea batho ka moka bophelo+ le mohemo+ le dilo ka moka.
26 Go tšwa mothong o tee+ o dirile setšhaba se sengwe le se sengwe+ sa batho, gore ba dule godimo ga lefase ka moka,+ e bile o laetše gore go be le dinako tše di beilwego+ le mellwane e beilwego ya moo batho ba bego ba tla dula gona,+
27 gore ba tsome Modimo+ ge e ba ba ka mo phopholetša gomme ba mo hwetša e le ka kgonthe,+ gobane ge e le gabotse ga a kgole le yo mongwe le yo mongwe wa rena.
28 Gobane ka yena re na le bophelo, re a sepela e bile re gona,+ go etša ge ba bangwe ba direti+ tša lena ba boletše gore: ‘Gobane re bile re bana ba gagwe.’
29 “Ka gona, ka ge re le bana ba Modimo,+ ga se ra swanela go nagana gore Modimo+ o swana le gauta, silifera goba leswika, go swana le selo se se betlilwego ka bokgabo le go thalwa ke motho.+
30 Ke therešo gore Modimo o hlokomologile dinako tša go se tsebe mo go bjalo,+ eupša bjale o botša batho ka moka kae le kae gore ba swanetše go itshola.+
31 Gobane o beile letšatši leo ka lona a rerago go ahlola+ lefase ka toko a diriša motho yo a mmeilego; gomme o tiišeditše batho ka moka ka ge a mo tsošitše+ bahung.”
32 Bjale ge ba kwele ka tsogo ya bahu, ba bangwe ba mo kwera,+ mola ba bangwe ba ile ba re: “Re tla buša re go kwa.”
33 Paulo a napa a tloga gare ga bona,
34 eupša banna ba bangwe ba mo tlatša gomme ba fetoga badumedi. Gare ga bona go be go na le Dionisio moahlodi wa kgoro ya Areopago,+ mosadi yo a bitšwago Damarisi, le ba bangwe ka ntle le bona.
^ Ke mmoto wa motse wa Athene ya bogologolo moo kgoro e phagamego e bego e bokana gona.
^ Goba, “etetšego.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D17%26wtlocale%3DSE%26srcid=share⊂ject=Bala Beibele Inthaneteng